আল-সাফি ফি তফসির কালামিল্লাহিল ওয়াফি

**আল-সাফি ফি তফসির কালামিল্লাহিল ওয়াফি** () বা সংক্ষেপে **তফসির আল-সাফি** হলো একাদশ শতাব্দীর প্রখ্যাত আলেম ফয়জ আল-কাশানি রচিত একটি কুরআনের তফসির গ্রন্থ।

এটি শিয়াদের অন্যতম মূল্যবান বর্ণনাধর্মী (রিওয়ায়ি) তফসির, যাতে কুরআনের আয়াতের ব্যাখ্যায় আহলে বাইতের ইমামদের অসংখ্য বর্ণনা সংকলিত হয়েছে। লেখক অপ্রয়োজনীয় ও দীর্ঘ আলোচনা পরিহার করেছেন বলে এর নামকরণ করেছেন 'আল-সাফি' (যা স্বচ্ছ বা বিশুদ্ধ)। লেখক নিজেই এই তফসিরের সংক্ষিপ্ত রূপ লিখেছেন, যার নাম দিয়েছেন 'তফসির আল-আসফি'।

## লেখক
মোল্লা মহসিন ফয়জ আল-কাশানি নামে পরিচিত মুহাম্মদ ইবনে মুর্তজা ইবনে মাহমুদ আল-কাশানি ছিলেন একজন হেকিম (দার্শনিক), মুহাদ্দিস, মুফাসসির এবং শিয়া ফকিহ। তিনি ১০০৭ হিজরিতে ইরানের কোম শহরে জন্মগ্রহণ করেন এবং সেখানেই বেড়ে ওঠেন। পরবর্তীতে তিনি কাশান এবং সেখান থেকে শিরাজে গমন করেন। সেখানে তিনি প্রখ্যাত দার্শনিক মোল্লা সদরার নিকট শিক্ষা লাভ করেন।

এছাড়াও তিনি শেখ বাহায়ি, মির ফেন্ডারস্কি এবং মির দামাদের মতো সমসাময়িক প্রখ্যাত আলেমদের নিকট শিক্ষা গ্রহণ করেন। এরপর তিনি পুনরায় কাশানে ফিরে আসেন এবং ১০৯১ হিজরিতে মৃত্যুর আগ পর্যন্ত সেখানেই অবস্থান করেন।

ফয়জ আল-কাশানি বহুমুখী জ্ঞানের অধিকারী ছিলেন। তফসির, হাদিস, ফিকহ এবং আখলাক বা নীতিশাস্ত্রের ওপর তার প্রায় দুই শতাধিক গ্রন্থ রয়েছে। তার উল্লেখযোগ্য কিছু গ্রন্থের মধ্যে রয়েছে: ইলমুল ইয়াকিন ফি উসুলিদ দ্বীন, তাশরিহুল আলাম, আনওয়ারুল হিকমাহ, উসুলুল আকায়েদ, তফসির আল-সাফি, তফসির আল-আসফি, তফসির আল-মুসাফফা, আল-ওয়াফি (হাদিস বিষয়ক), আল-শাফি (আল-ওয়াফি গ্রন্থের সংক্ষেপণ) এবং কিতাবুল হাকায়িক ফি আসরারিল দ্বীন।

## তফসির সম্পর্কে
তফসির আল-সাফি শিয়াদের একটি অত্যন্ত মূল্যবান হাদিস-নির্ভর তফসির। আল্লামা তাবাতাবায়ি তার বিখ্যাত তফসির আল-মিজানে এই গ্রন্থ থেকে প্রচুর উদ্ধৃতি দিয়েছেন এবং লেখকের মতামতের সাহায্য নিয়েছেন। ফয়জ আল-কাশানি এই গ্রন্থটি রচনায় ইবনে আলী ইবনে ইব্রাহিম আল-কুম্মির তফসির, তফসির আল-আইয়াশি, তফসির ফুরাত আল-কুফি এবং ইমাম হাসান আল-আসকারির (আ.) প্রতি নির্দেশিত তফসিরসহ শিয়াদের প্রধান হাদিস গ্রন্থগুলো, বিশেষ করে উসুলুল কাফির সাহায্য নিয়েছেন।

এই তফসিরের অন্যতম বৈশিষ্ট্য হলো এটি নির্দিষ্ট ব্যক্তি বা ব্যক্তিবর্গের প্রেক্ষিতে আয়াত নাযিলের কারণ (শানে নুযূল) বর্ণনা করে। এছাড়া ইমামদের মর্যাদা, ধর্মীয় বিধান ও ফরজ কার্যাবলি এবং আয়াতের বাহ্যিক ও অভ্যন্তরীণ অর্থ বিশ্লেষণ করার ক্ষেত্রে এটি গুরুত্বপূর্ণ ভূমিকা পালন করে।

## তফসিরের ভূমিকা
লেখক গ্রন্থের শুরুতে বারোটি ভূমিকা (মুকাদ্দিমা) সংযোজন করেছেন:

* প্রথম ভূমিকা: কুরআন আঁকড়ে ধরার নির্দেশ ও এর ফজিলত।
* দ্বিতীয় ভূমিকা: কুরআনের ইলম, যা আহলে বাইতের নিকট রয়েছে।
* তৃতীয় ভূমিকা: কুরআনের সিংহভাগ আলোচনা আহলে বাইত, তাদের বন্ধু ও শত্রুদের সম্পর্কে হওয়ার কারণ।
* চতুর্থ ভূমিকা: তফসির, তাবিল, জাহির, বাতিন, মুহকাম, মুতাশাবিহ এবং নাসিখ-মানসুখ প্রভৃতি পরিভাষার ব্যাখ্যা।
* পঞ্চম ভূমিকা: মনগড়া তফসির (তফসির বির রায়) করার নিষেধাজ্ঞা।
* ষষ্ঠ ভূমিকা: কুরআন সংকলন এবং এর সংরক্ষণ।
* সপ্তম ভূমিকা: কুরআন যে সবকিছুর স্পষ্ট ব্যাখ্যা, সে সম্পর্কে।
* অষ্টম ভূমিকা: আয়াতের প্রকারভেদ, অভ্যন্তরীণ অর্থ এবং বিভিন্ন কিরাত বা পাঠরীতি।
* নবম ভূমিকা: কুরআন নাযিলের সময়কাল।
* দশম ভূমিকা: কিয়ামতের দিন কুরআন পাঠকারীদের জন্য শাফায়াত এবং কুরআন হিফজ করার সওয়াব।
* একাদশ ভূমিকা: কুরআন তিলাওয়াতের পদ্ধতি ও আদব।
* দ্বাদশ ভূমিকা: তফসিরের পরিভাষাগুলোর ব্যাখ্যা।

## টীকা ও ব্যাখ্যা
তফসির আল-সাফির ওপর বিভিন্ন আলেম অসংখ্য টীকা (হাশিয়া) লিখেছেন, যেমন:

* আল-খুইনি আল-কাজউইনির হাশিয়া (সূরা বাকারা পর্যন্ত)।
* সদরুদ্দিন আল-মুদাররিস আল-ইয়াজদির হাশিয়া।
* মোল্লা আব্দুর রহিম আদ-দামাওয়ান্দির হাশিয়া।
* মিরজা মুহাম্মদ আলী ইবনে মুহাম্মদ ইবনে মুর্তজা তাবাতাবায়ি ইয়াজদির হাশিয়া।
* মিরজা মুহাম্মদ তুইসারকানির হাশিয়া।
* আহমদ আল-খুইনি আল-কাজউইনির হাশিয়া।

## সংস্করণসমূহ
এই তফসিরটি লিথোগ্রাফি পদ্ধতিতে এবং আধুনিক প্রেসে বহুবার মুদ্রিত হয়েছে:

* প্রথম সংস্করণ (লিথোগ্রাফি), তাবরিজ, মুহাম্মদ মাহদি তাবরিজির প্রেমে, ১২৬৯ হিজরি, দুই খণ্ডে।
* তেহরান সংস্করণ (লিথোগ্রাফি), ১২৬৮ হিজরি।
* তাবরিজ সংস্করণ, ক্যালিগ্রাফার মুহাম্মদ রহিম হামাদানি, তাকি তাবরিজি প্রেস, ১২৭২ হিজরি।
* বৈরুত সংস্করণ (প্রথম), মুয়াসসাসাতুল আ'লামি পাবলিকেশনস, ৫ খণ্ডে। শেখ হোসেন আল-আ'লামি এটি সম্পাদনা ও টীকা প্রদান করেছেন, ১৩৯৯ হিজরি/ ১৯৭৯ খ্রিস্টাব্দ।

## আরও দেখুন

* আল-ফাররা
* 

## তথ্যসূত্র

## বহিঃসংযোগ

* তফসির আল-সাফি গ্রন্থটি পড়ুন

বিষয়শ্রেণী:শিয়া তফসির গ্রন্থ
বিষয়শ্রেণী:কুরআন
বিষয়শ্রেণী:কুরআনের ব্যাখ্যা
বিষয়শ্রেণী:ইসলামি পরিভাষা